Bybelskool » Wat is die Christelike tug? – Matteus 15:17-20
Begryp julle dan nie dat alles wat by 'n mens se mond ingaan deur jou maag beweeg en dan uit die liggaam gaan nie? Maar slegte woorde kom uit 'n slegte hart en maak die persoon wat hulle uitspreek, vuil. Wat uit die hart kom, is slegte gedagtes, soos om moord te pleeg, ontrou te wees in die huwelik, onsedelikheid te bedryf, te steel, leuens te vertel en mense te belaster. Dit is hierdie dinge wat jou onrein maak. (NLV)
Jesus roep hier die skare nader om hulle te leer dat reinheid iets aan die binnekant van 'n mens is, nie iets aan die buitekant nie. Die dissipels is egter bekommerd dat die Fariseërs aanstoot geneem het aan Jesus se woorde oor hulle skynheiligheid. Jesus antwoord hulle dan met 'n kort gelykenis wat sê dat die dissipels die Fariseërs moet uitlos, omdat hulle blinde leiers is.
Petrus verstaan egter steeds nie, waarop Jesus uitbrei op die idee dat reinheid met die hart te make het, nie met dit wat die liggaam uitskei nie. Ongewaste hande maak jou egter nie onrein nie. Petrus sou mettertyd nog dieper in dié idee ingelei word, wanneer die Here vir hom 'n visioen gee wat hom oortuig dat reinheid eintlik met God se werk in mense verband hou (Hand 10).
1. Hoe help hierdie gedeelte jou om raak te sien wat regtig rein en onrein is?
2. Watter van hierdie dinge is nog deel van jou lewe? Vra die Here om jou daarvan te reinig en ontvang sy vergifnis as 'n gawe uit sy hand.
3. Lees die verse later vandag weer om jou te herinner daaraan dat Jesus jou rein gemaak het en jou wil help om in daardie reinheid te lewe.
4. Jy kan later vanaand die verse weer lees in die konteks van Matteus 15 en my bydrae daaroor: Matteus 15 – Jesus se bediening is insluitend en voorsien in baie behoeftes.